1.deň – Cesta do Hefei

Jedným slovom už samotná cesta do číny bola dobrodružstvo. Začalo sa to 14.7 5:30, keď sme sa stretli skoro ráno pod múzeom. Všetci sme tešili na veľké dobrodružstvo, každý s presne naváženým kufrom, pasom s platným vízami , letenkou, nabitým mobilom a foťákom. Začalo sa to pasovou kontrolou v Budapešti. Deniska nám z doteraz neznámych príčin zapípala na colnej kontrole (žeby kovový gombík na nohaviciach? nikto nevie). Tak si ju preskenovali trošku podrobnejšie. Bibkina ovečka na spanie sa takisto veľmi nepozdávala colníkom. Všetko sme však prechádzali s úsmevom. Z Budapešti sme leteli Lufthansou (pilot OK, všetko OK) do Frankfurtu , kde sme niekoľko hodín čakali na spoj do Hefei cez Peking. Už vo Frankfurte sme stretávali ľudí v tričkách s nápisom ROBOCUP (Nemci, Izraelčania, Brazílčania ai). Mimochodom to, že sme mali na sebe krikľavé zelené tímové tričká nám v tom dave ľudí a organizovanom chaose letiska veľmi pomohlo. Čakal nás 13 hodinový nočný let do Pekingu v obrovskom Boeningu spoločnosti Air China s kapacitou do 500 ľudí. Prežili sme ho v zdraví, zabávaní vlastnými televíznymi obrazovkami s najnovšími filmami, dokumentmi o Číne... Letisko v Pekingu nás doslova ohromilo. Mali sme prestupovať paradoxne do toho istého lietadla, ale cez iný Gate. Na prestup sme mali asi 30 minút. Na to, aby sme sa dostali na Gate sme museli prejsť niekoľkými kontrolami (check-inom, imigračnou, colnou a pasovou). Všade bolo veľa ľudí, dlhé rady a sekuriťákov, ktorí na všetko dohliadali. Číňanom tentoraz nevadila Bibina ovečka, ale môj spray v príručnej batožine. Kontrolovali snáď všetko. Cez nabíjačky, peňaženky, mobily... Jediné, čo úplne odignorovali boli vysielačky. Skrátka, po všetkých týchto kontrolách a hľadaní nášho terminálu sme zistili, že nám naše lietadlo odletelo rovno pred nosom. Okamžite sme začali riešiť našu situáciu. Na informáciách sme stretli nemecký tím, ktorí mali ísť s nami tým istým lietadlom. Jednoducho pilot si odletel a vôbec mu nevadilo, že na palube chýba 26 cestujúcich. Navyše odletel aj bez naloženej batožiny všetkých ľudí, čo boli v lietadle. Môžeme ďakovať Jurovi , jeho rýchlej reakcii a perfektnej angličtine za to, že danú situáciu začal okamžite riešiť. Ponúkli nám let, kde bolo 7 voľných miest s tým, že Maťo Jurčík mal mať „miesto na státie“ (úplne vážne).V zúfalstve sme ponuku prijali. Nakoniec sme sedeli v lietadle všetci, ale boli sme pripravení naozaj úplne na všetko. Chceme sa poďakovať nemeckému tímu, ktorý nám pomohol dostať sa k batožine, keďže jeden z nich mal za manželku číňanku, ľahko sme sa na letisku zorientovali. Napokon sme doleteli do Hefei o desiatej večer namiesto 15:15. To, že sme mali batožinu bol asi malý zázrak, pretože väčšine tímov batožina meškala a ešte dnes niektoré tímy batožinu proste nemajú. Potvrdilo sa staré známe „všetko zlé je na niečo dobré“. Vďaka zmeškanému letu sme mali pri sebe robotov, ktoré ešte v tú noc Lukáš, Džajro a Juro poskladali. Trvalo to asi do piatej do rána. Náročnú cestu v kufroch neprežilo asi 6-7 súčiastok. Tie sa však ľahko dali nahradiť.

O tom ako sa Deniska páčila nielen číňanom ale aj číňankám, o zážitku v banke, o jednávaní cien o jedle a inom sa dozviete v ďalšej časti